|  |
| --- |
| Institutt for klinisk odontologi |
| Institutt for global helse og samfunnsmedisin |
| Klinisk institutt 1 |
| Klinisk institutt 2 |
| Institutt for biomedisin |

|  |  |
| --- | --- |
| Referanse | Dato |
| 2015/13735-INSE | 18.12.2015 |
|  |  |
|  | |

**Utlysning 2016 - K.G. Jebsen sentre - translasjonell medisinsk forskning - prekvalifisering**

Gjennom en større donasjon er det blitt mulig for Stiftelsen Kristian Gerhard Jebsen å etablere flere "K.G. Jebsen sentra for medisinsk forskning" ved de medisinske fakultetene i Norge. Gjennom sin virksomhet ønsker stiftelsen dermed å styrke en fri og uavhengig norsk forskning, samt bidra til å bygge forskningsmiljøer på internasjonalt toppnivå.

I henhold til utlysningen inviteres også i år Universitetet i Bergen og Haukeland Universitets-sykehus sammen til å velge ut et begrenset antall sterke forskningsmiljøer som så kan søke stiftelsen om støtte. Et K.G. Jebsen Senter for translasjonell medisinsk forskning skal bestå av forskningsgrupper med komplementær kompetanse og et stort utviklingspotensial inn mot translasjonell medisinsk forskning. Minst en av forskningsgruppene skal ha en klinisk innretning, kunne dokumentere betydelig kunnskap innen feltet og ha tilgang til et veldefinert pasientmateriale ut fra de aktuelle problemstillingene prosjektet tar opp. En av lederne for de deltakende forskningsgruppene skal være hovedansvarlig for søknaden og være innstilt på å ta hovedansvaret for det tiltenkte K.G. Jebsen-senteret dersom søknaden blir innvilget. Det vises for øvrig til stiftelsens hjemmeside, der det gis fullstendige opplysninger: [www.stiftkgj.no](http://www.stiftkgj.no)

Det medisinsk-odontologiske fakultet ønsker også i 2016 å fremme kandidater sammen med Haukeland Universitetssykehus som kan søke om midler og status som et "K.G. Jebsen senter for translasjonell medisinsk forskning". Etter avtale Haukeland Universitetssykehus inviterer fakultetsledelsen til en prekvalifiseringsrunde der ledende forskningsgrupperinger ved fakultetet oppfordres til å sende inn søknadsskisser. I tråd med intensjonen fra stiftelsen og ønske fra fakultetet, skal det gå klart frem hvordan initiativet er forankret i så vel fagmiljøenes som fakultetets strategier.

Et panel bestående av tre medlemmer (to eksterne og en fra fakultet) vil vurdere de innkomne skissene – både de prosjektene som forankres ved fakultetet og de som forankres ved Haukeland Universitetssykehus - og innen 22.2.2016 innstille fire kandidater som i neste omgang vil bli invitert til å utarbeide fullstendige søknader i samarbeid med eget institutt og fakultetet. Årets frist for innsending av fulle søknader til stiftelsen er 11.april 2016, kl. 12.00.

Skissene i prekvalifiseringsrunden skal inneholde:

En beskrivelse av forskningsprosjektet med klart definerte hovedmål og angivelse av delmål sett i lys av planlagt fremdrift. Skissen skal dessuten inneholde en beskrivelse av søkergruppens kompetanse i relasjon til prosjektet. I tillegg skal skissen beskrive tilgjengelig infrastruktur, samt nasjonale og internasjonale samarbeidspartnere og hva disse skal bidra med. Selve prosjektskissen skal være på maksimalt to sider.

Vedlegg til skissen skal være CV for alle forskningsgruppelederne (maksimalt tre sider) og en liste over deres publikasjoner fra 2011-2015.

Frist for innsending av prosjektskissene med vedlegg settes til **22.1.2016**.

Instituttene bes legge prosjektskissene på denne saken i ephorte innen denne fristen.

Vennlig hilsen

Eyvind Rødahl

prodekan Inger Hjeldnes Senneseth

fakultetsdirektør